Сталмотнень мокшэрзятне ункснезь ""безменца"". И валсь, и унсктамась моли тюркскяй нароттнень эзда, тонадовсь Русьса, меле и Европань ши мадом ширесонза. Кой-кона лингвиттнень арьсемаса, ""безмен"" валсь мала ""батман"" валти. Мокшэрзятнень батманцна - 10 фунтт. Тяниеннекс - 4 килограммат. Сёроть, снавть, почфть ункснезь пудса. Ули вал ""пондо"" - эсонза 16.38 килограммат. Сон, няйф, моил рузонь кунардонь пудъ валть эзда. Сёрот ункснесть малёнкаса, шуфтонь или кшнинь ведаркань кодяма кядьгоняса. Кода няфнесазь марнек миронь материалхне, пяк кунардонь пинкнень, ламоти лувома ашесть машта. Лувомста лятфневсть ломанть кяденза, пильгонза, суронза. Тянивок ули налхксема, коса шабатне лувондсазь плманжаснон. Азонкшневихть идень налхксемаса количественнай и порядкова числительнайхневок : фкя, кафта, колма, ниле, балдась сязсь нумолонь пиле.. Кунардонь мокшэрзянь лувксса паршихнень, предметтнень лемсна сотневсть , кафтонзавсть: понкст- панархт, карьхть - пракстат.